Rådets fælles holdning

af 11. marts 2002

om Den Europæiske Unions støtte til gennemførelse af Lusaka-våbenhvileaftalen og fredsprocessen i Den Demokratiske Republik Congo og om ophævelse af fælles holdning 2001/83/FUSP

(2002/203/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15,

under henvisning til Rådets fælles holdning 2001/83/FUSP af 29. januar 2001 om Den Europæiske Unions støtte til gennemførelse af Lusaka-våbenhvileaftalen og fredsprocessen i Den Demokratiske Republik Congo(1), særlig artikel 10, og

ud fra følgende betragtninger:

(1) Det Europæiske Råd bekræftede den 14.-15. december 2001 i Laeken på ny sin fulde støtte til Lusaka-våbenhvileaftalen.

(2) Rådet vedtog den 26. februar 2001, den 14. maj 2001, den 16. juli 2001, den 8. oktober 2001, den 29. oktober 2001, den 19. november 2001 og den 10. december 2001 konklusioner om situationen i De Store Søers Område.

(3) Rådet har vedtaget fælles holdning 2001/374/FUSP af 14. maj 2001 vedrørende konfliktforebyggelse, -styring og -løsning i Afrika(2) og fælles holdning 98/350/FUSP af 25. maj 1998 vedrørende menneskerettigheder, demokratiske principper, retsstatsprincippet og god regeringsførelse i Afrika(3).

(4) Lusaka-våbenhvileaftalen blev undertegnet den 31. august 1999 af Den Demokratiske Republik Congo, Angola, Namibia, Rwanda, Uganda, Zimbabwe, "Mouvement pour la Libération du Congo" og "Rassemblement Congolais pour la Démocratie".

(5) De Forenede Nationers Sikkerhedsråd har vedtaget resolution 1234 (1999), 1258 (1999), 1291 (2000), 1304 (2000), 1332 (2000), 1341 (2001), 1355 (2001) og 1376 (2001).

(6) Fælles holdning 2001/83/FUSP bør ophæves -

VEDTAGET FØLGENDE FÆLLES HOLDNING:

Artikel 1

Formålet med denne fælles holdning er gennem Den Europæiske Unions og dens medlemsstaters indsats at støtte gennemførelsen af Lusaka-våbenhvileaftalen og de relevante resolutioner fra FN's Sikkerhedsråd inden for rammerne af fredsprocessen i Den Demokratiske Republik Congo.

Den Europæiske Union bekræfter, at der kun vil kunne opnås en varig fred i Den Demokratiske Republik Congo gennem en forhandlet fredsslutning, som er retfærdig for alle parter, ved respekt for Den Demokratiske Republik Congos territoriale integritet og nationale suverænitet tillige med de demokratiske principper samt menneskerettighederne i alle stater i området samt principperne om godt naboskab og ikke-indblanding i indre anliggender under hensyntagen til såvel Den Demokratiske Republik Congos som nabolandenes sikkerhedsinteresser.

Artikel 2

Den Europæiske Union vil støtte de skridt, der tages af De Forenede Nationer og af Organisationen for Afrikansk Enhed til støtte for gennemførelsen af Lusaka-våbenhvileaftalen og Sikkerhedsrådets relevante resolutioner inden for rammerne af fredsprocessen, og den vil samarbejde tæt med disse organisationer og andre relevante aktører i det internationale samfund i forbindelse med gennemførelsen af denne fælles holdning.

Artikel 3

Den Europæiske Union vil fortsat arbejde for, at våbenhvilen mellem Lusaka-aftalens signatarer nøje overholdes, og med henblik herpå give sin støtte til FN's mission i Den Demokratiske Republik Congo (MONUC) og den fælles militærkommission.

Den vil fortsætte sin indsats for en fuldstændig og omgående tilbagetrækning af alle udenlandske tropper fra Den Demokratiske Republik Congo i overensstemmelse med Sikkerhedsrådets resolutioner.

Artikel 4

Den Europæiske Union vil arbejde for en hurtig gennemførelse af den proces for afvæbning, demobilisering, reintegration og hjemsendelse af soldaterne fra de væbnede grupper, som er fastlagt i Lusaka-aftalen, og som udgør et grundlæggende element for genoprettelse af freden i området.

Den minder om, at denne proces skal foregå frivilligt med samarbejde fra samtlige signatarer af Lusaka-aftalen og kunne støttes af en samordnet aktion fra det internationale samfunds side.

Den støtter med henblik herpå MONUC's og den fælles militærkommissions aktion og vil navnlig arbejde for en hurtig iværksættelse af denne proces for de tropper, som nu er i belægning i Kamina.

Rådet noterer sig, at Kommissionen agter at støtte processen for afvæbning, demobilisering, reintegration og hjemsendelse (DDRRR) gennem passende fællesskabsforanstaltninger.

Artikel 5

Den Europæiske Union vil fortsat støtte dialogen mellem de congolesiske parter og mæglingen.

Den ser gerne, at denne dialog snarest muligt i et klima af uafhængighed, frihed, gennemskuelighed, sikkerhed og repræsentativitet fører til konkrete resultater, der kan skabe grundlag for en fredelig, bredt accepteret, retfærdig og varig løsning på den congolesiske krise.

Den Europæiske Union ønsker, at deltagerne i dialogen kan nå frem til en aftale, der gør det muligt at bevare landets enhed og integritet og sikre genoprettelsen af retsstatssamfundet gennem en fredelig overgang, der kan genindføre god regeringsførelse, overholdelse af menneskerettighederne og de grundlæggende frihedsrettigheder og forberede en tilbagevenden til demokratiet.

Aftalen om overgangen og institutionerne herunder bør navnlig give en løsning på de altafgørende problemer med den congolesiske nationalitet, den nye opbygning af hæren og staten med henblik på en fuld tilbagevenden til repræsentativt demokrati, hvilket er en vigtig garant for en varig og retfærdig udvikling i landet.

Artikel 6

Den Europæiske Union vil opretholde en omfattende humanitær bistand til Den Demokratiske Republik Congo og støtte genopbygningen og udviklingen af landet, idet den vil sikre, at bistanden kommer alle Den Demokratiske Republik Congos indbyggere og regioner til gode, og at den på dynamisk og proaktiv vis vil bidrage til fredsprocessen ved at fremme en genopbygning af den congolesiske stat, god regeringsførelse, forbedring af den økonomiske situation og overholdelse af menneskerettighederne.

Rådet noterer sig, at Kommissionen vil udfolde yderligere bestræbelser på at nå ovennævnte mål.

I den forbindelse ser Rådet bl.a. med tilfredshed, at Kommissionen den 21. januar 2002 undertegnede det nationale vejledende program for Den Demokratiske Republik Congo under 8. Europæiske Udviklingsfond (EUF), der viser, at EU har forpligtet sig bindende over for landet og dets befolkning, og det noterer sig, at Kommissionen vil gennemføre det på baggrund af de fremskridt, der sker med hensyn til national forsoning, og af perspektiverne for stabilitet og sikkerhed inden for fredsprocessens rammer.

Artikel 7

Den Europæiske Union vil i samarbejdet med de lande i området, der er berørt af den congolesiske krise, tage hensyn til de bestræbelser, som disse udfolder for at gennemføre Lusaka-aftalen og Sikkerhedsrådets relevante resolutioner.

Artikel 8

Den Europæiske Union vil fortsat støtte fredsprocessen i Burundi, der bygger på Arusha-aftalen, da en vellykket gennemførelse af denne hænger sammen med løsningen på den congolesiske krise og kan få eksemplarisk værdi for alle de lande i det afrikanske område, der er berørt af voldshandlinger af navnlig etnisk oprindelse.

I den sammenhæng støtter den afholdelsen af en international konference om fred, sikkerhed, demokrati og udvikling i De Store Søers Område, så snart forløbet af Lusaka- og Arusha-aftalerne gør det muligt, og de berørte lande træffer afgørelse herom.

Artikel 9

Den Europæiske Union og dens medlemsstater forbeholder sig ret til at ændre eller indstille enhver aktivitet til støtte for gennemførelsen af Lusaka-våbenhvileaftalen, hvis parterne ikke overholder aftalens bestemmelser.

Artikel 10

Fælles holdning 2001/83/FUSP ophæves.

Artikel 11

Gennemførelsen af denne fælles holdning kontrolleres regelmæssigt. Den fælles holdning tages op til fornyet overvejelse inden den 28. februar 2003.

Den kan dog tages op til fornyet overvejelse inden denne dato, navnlig når der foreligger afgørende resultater af gennemførelsen af Lusaka-aftalen, herunder dialogen mellem de congolesiske parter.

Artikel 12

Denne fælles holdning har virkning fra dagen for vedtagelsen.

Artikel 13

Denne fælles holdning offentliggøres i EF-Tidende.

Udfærdiget i Bruxelles, den 11. marts 2002.

På Rådets vegne

J. Piqué i Camps

Formand

(1) EFT L 29 af 31.1.2001, s. 1.

(2) EFT L 132 af 15.5.2001, s. 3.

(3) EFT L 158 af 2.6.1998, s. 1.